Tmienja mit-32 kandidat li kkontestaw l-elezzjonijiet ewroparlamentari kienu nisa – erbgħa għall-Partit Laburista, tlieta għall-Partit Nazzjonalista, u kandidata għall-Imperium Ewropa. Ħarsa ħafifa lejn il-voti fil-garżelli tal-kandidati nisa f’dawn l-elezzjonijiet tindika li għall-ewwel darba f’dawn l-elezzjonijiet nisa kisbu appoġġ qawwi tant li mill-voti fil-garżelli jidher li Roberta Metsola għall-PN u Miriam Dalli għall-PL se jkunu eletti f’dawn l-elezzjonijiet direttament. Fl-elezzjonijiet ta’ ħames snin ilu kienu kważi 20 fil-mija li taw l-ewwel preferenza tagħhom lill-kandidata mara f’dawn l-elezzjonijiet.  L-erba’ kandidati femminili tal-PL kienu kisbu kollettivament 38,000 vot. Dakinhar il-kandidata Marlene Mizzi, li reġgħet ikkontestat dawn l-elezzjonijiet kienet kisbet ir-raba’ l-akbar numru ta’ voti fl-ewwel għadd fost il-kandidati Laburisti kollha l-oħra. Hija fil-fatt kienet eletta fil-Parlament Ewropew fl-aħħar sena wara r-riżenja ta’ Louis Grech, illum Viċi Prim Ministru. Għall-kandidati nisa tal-PN Roberta Metsola kienet spiċċat fit-tielet post fost għaxar kandidati tal-PN fl-2009. Metsola li wkoll spiċċat fil-PE fl-aħħar sena wara r-riżenja ta’ Simon Busuttil mill-PE biex inħatar Kap Nazzjonalista jidher li se tkun eletta direttament f’dawn l-elezzjonijiet.